**MOCIÓ DEL FONS CATALÀ DE COOPERACIÓ AL DESENVOLUPAMENT PER LA FI IMMEDIATA I URGENT DE LA GUERRA A GAZA**

Des del 7 d’octubre del 2023, segons l’ONU, 52.928 persones palestines, de les quals 15.613 són infants, han estat assassinades a la Franja de Gaza. Des del món local estem horroritzats per la matança contínua de centenars de civils palestins a Gaza des de la represa del bombardeig israelià a gran escala el 18 de març, quan va trencar l’alto el foc acordat.

Des del Fons Català denunciem l’atac indiscriminat en curs contra els civils palestins, exigim una resposta immediata de la comunitat internacional per posar fi a aquesta barbàrie i ens situem al costat del conjunt de governs i institucions d’Europa que estan impulsant, a través de la pressió política i diplomàtica, un qüestionament absolut de les actuacions del Govern d’Israel.

El Fons Català ens oposem de manera ferma a l’escalada de les operacions militars d’Israel a Gaza. El nivell de patiment humà a Gaza és intolerable. Els atacs aeris i els bombardejos d’artilleria han colpejat cases, escoles que serveixen de refugis i tendes de persones desplaçades internes, un patró àmpliament documentat per l’Oficina de Drets Humans de l’ONU des de l’octubre del 2023.

Tal i com declara l’ONU, dirigir hostilitats utilitzant aquests mitjans i mètodes en zones densament poblades causa víctimes civils a gran escala i no és coherent amb les obligacions d’Israel en virtut del dret internacional humanitari, incloent-hi el respecte pels principis fonamentals de distinció, proporcionalitat i precaucions en l’atac.

El retorn dels bombardejos intensos i les ordres de desplaçament massiu indiquen un ressorgiment del patró que ja ha obligat el 90% dels palestins de Gaza a desplaçar-se abans de l’alto el foc, sovint més d’una vegada. L’impacte devastador del desplaçament forçat massiu probablement s’agreujarà per Israel. Les violacions per part d’una de les parts en conflicte mai justifiquen les violacions per part de l’altra. Els atacs contra civils i infraestructures civils a tot Gaza i qualsevol mesura que constitueixi un trasllat forçós de la població civil o el càstig col·lectiu són violacions del dret internacional i són crims de guerra.

La denegació per part del Govern israelià d’assistència humanitària essencial a la població civil és inacceptable i corre el risc d’infringir el dret internacional humanitari. Israel torna a emetre ordres de desplaçament forçat a Gaza i imposa severes restriccions de moviment. El desplaçament forçós permanent és una violació del dret internacional humanitari.

Des del món local no mirarem cap a una altra banda mentre el Govern israelià actuï impunement i no posi fi a la represa ofensiva militar i aixequi les seves restriccions a l’ajuda humanitària.

Per tot això, l’Ajuntament de ........................................ proposa l’adopció dels acords següents:

1. Demanem la fi immediata i urgent dels bombardejos d’Israel a Gaza, també com de les ordres de desplaçament forçat i la imposició de severes restriccions de moviment del poble palestí.
2. Demanem que s’aturi el setge israelià intensificat des del 2 de març, que ha impedit que els productes de primera necessitat arribin als civils, en base a l’ordre vinculant del març de 2024 de la Cort Penal Internacional, que va demanar per unanimitat a Israel la prestació, sense obstacles a gran escala, de serveis bàsics i assistència humanitària urgent a Gaza i que les autoritats israelianes deixin immediatament de cometre actes prohibits en la Convenció sobre el Genocidi contra la població palestina de Gaza.
3. Demanem que es permeti la represa total de l’ajuda a Gaza de manera immediata i permetre que l’ONU i les organitzacions humanitàries treballin de manera independent i imparcial per salvar vides, reduir el patiment i mantenir la dignitat dels civils palestins.
4. Ens oposem a qualsevol intent d’ampliar els assentaments a Cisjordània. Cal que Israel posi fi als assentaments perquè són il·legals i soscaven la viabilitat d’un Estat palestí i la seguretat tant d’israelians com de palestins.
5. Ens sumem a fer una crida als estats membres de l’ONU perquè prenguin mesures decisives per posar fi a les hostilitats a Gaza i garantir la rendició de comptes davant la Cort Penal Internacional per les greus violacions del dret internacional comeses durant l’últim any i mig.
6. Lamentem el trencament de l’alto el foc per part d’Israel i reclamem retornar a les tres fases de l’alto el foc que hi havia acordades per portar la pau a Gaza.
7. Demanem l’alliberament de les 59 persones segrestades per part de Hamàs que es troben retingudes a Gaza, així com tornar a condemnar els 1.189 morts de l’atac terrorista perpetrat per Hamàs a Israel el 7 d’octubre del 2023.
8. Demanem que es garanteixi el compliment del dret internacional, violat reiteradament en els atacs contra persones desplaçades i refugiades, hospitals i escoles, i l’embargament total d’armes a la zona.
9. Reclamem que l’ONU lideri la desescalada del conflicte que afecta la regió i que els estats li reconeguin aquest lideratge, tot acceptant i complint els seus postulats i sent conscients que l’organització va ser creada el 1945 per garantir, precisament, la pau i el compliment dels Drets Humans arreu del món.
10. Demanem col·laborar amb la campanya 3882 “Crida d’Emergència per la Crisi Humanitària Generada per l’escalada de violència a Palestina i al Líban” del Fons Català de Cooperació al Desenvolupament amb projectes que la cooperació municipalista catalana estem impulsant per pal·liar el patiment de les víctimes de la guerra i també demanem promoure activitats de denúncia i sensibilització en el sentit que proposa aquesta moció.

Instem a traslladar el contingut d’aquesta moció a l’Ambaixada d’Israel a Espanya; al Consolat Honorari d’Israel a Barcelona; al Ministeri d’Afers Exteriors, Unió Europea i Cooperació del Govern d’Espanya; al Departament d’Unió Europea i Acció Exterior de la Generalitat de Catalunya; a la representació a Barcelona de la Comissió Europea i al propi Fons Català de Cooperació.

Barcelona, 23 de maig de 2025